
29 Φεβρουαρίου 2012
Το Ημερολόγιο Ταινιών της Κοινο_Τοπίας παρουσιάζει 
την ταινία του Νιλ Τζόρνταν Ondine
Η Εταιρεία Κοινωνικής Δράσης και Πολιτισμού Κοινο_Τοπία σε συνέχεια του κύκλου προβολών της με τίτλο «Ημερολόγιο ταινιών» προβάλλει την Τετάρτη 7 Μαρτίου στις 20:30 την ταινία Ondine του Νιλ Τζόρνταν (Neil Jordan)
Σκοπός των προβολών είναι -πέρα από το να δούμε ή να ξαναθυμηθούμε διαμάντια της έβδομης τέχνης- η συζήτηση και ο προβληματισμός που ξεκινούν από τη θεματική μιας ταινίας. Θεματική που με συναρπαστικό τρόπο θέτει το εύρημα όλης της προβληματικής της με την εντελώς βέβαια προσωπική αισθητική του δημιουργού της, αλλά και η ανάγκη για συνάντηση των ανθρώπων. 
Η προβολή θα γίνει στον πολυχώρο της Κοινο_Τοπίας, Μαιζώνος 139 και Παντανάσσης 4ος όροφος (έναντι Δημαρχιακού Μεγάρου) στην Πάτρα με ΕΛΕΥΘΕΡΗ ΕΙΣΟΔΟ. Τη διοργάνωση προβολής και τη συζήτηση με το κοινό συντονίζουν οι Π. Καρώνης κ Κ.Κυριακόπουλος. Ώρα προσέλευσης 8.15μμ. Έναρξη προβολής 8.30μμ. 
ΣΚΗΝΟΘΕΤΗΣ: Νιλ Τζόρνταν (Neil Jordan)
ΧΩΡΑ: Ιρλανδία, Η.Π.Α. 2009, ΔΙΑΡΚΕΙΑ: 111΄(έγχρωμη)
ΦΩΤΟΓΡΑΦΙΑ: Christopher Doyle, ΜΟΥΣΙΚΗ: Kjartan Sveinsson 
ΜΟΝΤΑΖ: Tony Lawson, ΣΕΝΑΡΙΟ: Νιλ Τζόρνταν
ΠΑΙΖΟΥΝ: Colin Farrell, Alicja Bachleda, Tony Curran, Stephen Rea, Dervla Kirwan, Tom Archdeacon, Alison Barry, Emil Hostina, Don Wycherley, Vladic's Henchman Norma Sheahan κ.α.
Ως παραμύθι μπορεί να χαρακτηριστεί μια σύντομη ή λαϊκή ιστορία που ενσωματώνει το μυθολογικό στοιχείο, το οποίο μπορεί να εκφραστεί ρητά στο τέλος του ως αξιωματική αρχή. Τα παραμύθια κινούνται στο χώρο της φαντασίας και της μαγείας, με μια ρομαντική και συγκινησιακή γοητεία, δίνοντας τη δυνατότητα στον αναγνώστη να ταυτιστεί με τον ήρωα και έχουν σχεδόν πάντα ευτυχισμένο τέλος, ελεύθερο από τα όρια του χρόνου. Ένα πνεύμα αισιοδοξίας διακατέχει τα παραμύθια το οποίο προβάλλεται κάνοντας γνωστό από την αρχή ότι το καλό θα νικήσει. 
Στον Πλάτωνα οι μύθοι είναι γνήσιοι αλλά και πλαστοί. Οι πλαστοί είναι μύθοι που ο φιλόσοφος δανείστηκε από παλιούς μύθους τους οποίους δεν πιστεύει, αλλά μαζί με τα προσωπικά του επινοήματα του χρειάζονται για να εκφράσει τη σκέψη του. Οι γνήσιοι μύθοι στον Πλάτωνα δεν είναι τίποτα άλλο από την προέκταση του λόγου, στον οποίο πιστεύει. Όπως είναι φυσικό και ο Πλάτωνας μυθολογεί και μάλιστα φτιάχνει γνήσιους μύθους, καθορίζοντας τι πρέπει να φανταστεί για να ολοκληρώσει την κοσμοθεωρία του.
Ο γνήσιος μύθος νοείται σαν μια υπερφυσική πραγματικότητα στην ύπαρξη της οποίας ο μυθολογών πιστεύει, όπως οι θρησκευόμενοι πιστεύουν στα διδάγματα της θρησκείας τους και στα έργα των θεών τους. Ο γνήσιος μύθος αποτελεί μια ιδιότυπη αλήθεια για τη συνείδηση και ας είναι εν μέρει γέννημα της φαντασίας στον οποίο όμως η μυθολογούσα συνείδηση πιστεύει απόλυτα.
Δεν υπάρχει ευρωπαϊκή παιδεία χωρίς τον ομηρικό, τον ησιόδειο μύθο, χωρίς τους μύθους των Λυρικών και των Τραγικών, κι αυτό όχι μόνο γιατί τον απαντούμε σε κείμενα αξεπέραστης ομορφιάς αλλά και γιατί χάρη σ' αυτούς τους Έλληνες ποιητές οι νεφελώδεις, τερατώδεις και ασύντακτες υπεράνθρωπες δυνάμεις, το Χάος, η Γη, ο Ουρανός, πήραν μια καθαρή και ανθρωπινότερη μορφή, θεμελίωσαν μια παγκόσμια τάξη, και ενσάρκωσαν τις βασικές δυνάμεις που κυβερνούν τη ζωή του ανθρώπου. Πλησιάζοντας τους θεούς στα ανθρώπινα μέτρα, έφτασαν και στο όραμα, μόνοι αυτοί, ενός ιδανικού ελεύθερου ανθρώπου που μπορεί να στέκει εγγύς στους θεούς. 
Ο σπουδαίος κινηματογραφιστής Νιλ Τζόρνταν, επιστρέφει στην πατρίδα του, συνθέτει και κινηματογραφεί ένα παραμύθι για μεγάλα παιδιά -και ως τέτοιο πρέπει να θεαθεί. Ένα παραμύθι που μας απασχολεί στο παρόν κείμενο και που στάθηκε η αφορμή για να θυμηθούμε τα παραπάνω. Ο Τζόρνταν αργά αλλά σταθερά μας ξετυλίγει το μύθο του κατά μήκος των υπέροχων ακτών της Ιρλανδίας που φωτογραφισμένες από τον Christopher Doyle μόνιμο συνεργάτη του Wong Kar Wai, φαντάζουν και αυτές παραμυθένιες. Τη μουσική υπογράφει ο Kjartan Sveinsson των Sigur Ros. Ο Κόλιν Φάρελ είναι πειστικότατος στο ρόλο του ψαρά Σίρακιους που θα “ψαρέψει” μια μέρα την πανέμορφη γοργόνα Οντίν (Αλίσια Μπαχλέντα), ενώ όπως πάντα, ο Στίβεν Ρία -τι ηθοποιός!- παραμένει μια σταθερή και καταλυτική παρουσία σε όλες της ταινίες του Τζόρναν. Ο έρωτας του Σίρακιους για την αινιγματική Οντίν θα φέρει στο φως ένα παρελθόν θολό και ύποπτο που θα απειλήσει το παρόν...
Αλλά όπως σε όλα τα παραμύθια το ευτυχισμένο και το σκοτεινό στοιχείο πάνε μαζί.
Παναγιώτης Καρώνης, από το site της Κοινο_Τοπίας

